khistorydata/jeongjo-sjw-relations huggingface dataset:
정조 8년
甲辰十一月二十日酉時。上御重熙堂。館伴入侍時。館伴徐有隣。同副承旨李兢淵。假注書李亨達。記事官李崑秀尹行任。以次進伏訖。上曰。注書書擧條。幾何。賤臣對曰。幾盡書之。餘數張矣。上曰。汝則出去。擧條斯速書入。兼春秋一員入來事。分付。賤臣承命退出。上命書傳敎曰。勅行今日已當渡江。入京日字。只隔旬餘。宴禮私習儀。自明日着意爲之。廚院加出提調一窠。見方未差云。以今番奏請副使擬入。又命書傳敎曰。通官烏林佈。年過七十。且聞以路憊。無以跨馬云。與勅行如難同時趨程。使之落後徐行。嚴飭關西伯處。別定解事營裨及差使員。押領上送。他道地方。亦勿交付。仍以關西差員。直爲領付館伴處。蓋欲沿路嚴防雜人而然。所過地方。各出校卒擧行事。分付平安監司及遠接使處。擧行形止。仍令狀聞。又命書傳敎曰。觀此遠接使狀本。皇帝別諭。且有格外賞物。謝恩使行。更當別具表咨及方物。預令措備。副勅旣以初三日入京爲言云。而且以吉日言之。初三日勝於初一日云。日字如是完定。可無凍程侵夜作行。此意卽令延接都監。分付于遠接使及平安監司處。設或已以初一日完定。自朝家爲慮勅使行役之勞。以初三日定日下送之意。言于勅使。更以初三日爲定爲好。此傳敎祗受。地方該道伯差員。或地方官中秩高守令。差定別問安使。依例亞尹借銜。先傳御帖。以遠接使行中齎去件用之。名帖則自該道措備。御帖傳致後。仍以勞問行李。初三日迎勅之意。善爲措辭。令任譯傳于兩勅。擧行形止。卽爲狀聞。計其行期日字。今日當渡江。勅使言語。勿循前例。一依京中館所探奏之。前例每日錄出。翌朝狀聞事。亦爲。分付。路程記則初二日中火站。以弘濟院磨鍊。仍爲止宿之意。一體行會。八處迎慰使。例以道內守令中亞卿假銜擧行。而假銜纔已下批。御帖名帖。尙不下送。借銜公文及御帖名帖。皆令明早。別定禁軍。下送各該監司處。亦令延接都監。措辭行會。又命書傳敎曰。今番勅行往來時。嚴禁雜人。無或出頭路邊之意。遠接使下去時。已有嚴飭。而近來紀綱解弛。人不畏法。萬一看作尋常。申飭。有犯科之事。豈可無別般重勘。方欲以宣傳官及京軍門伶俐將校。多岐下送。廉探勤慢。其中不謹處遠接使及當該監司兵使地方官等。隨卽嚴繩。以此意。各別嚴飭平安京畿監司及黃海兵使開城留守處。至於海西。則兵使替行。渠旣出自近侍。奉行朝令。與他自別。如或犯科。比他道加等勘律。不謹地方官。若不摘發狀聞。先自兵使嚴處。另惕念擧行事。別關。分付。又若京畿。凡百擧行。聞甚疲殘。雜人禁斷。難保其十分嚴猛。且以丙申丁酉事言之。畿內擧行。不如兩西。本道地方禁雜人。如或一毫疎忽。監司及地方官。卽其地定配。斷不饒貸。畿伯處另加嚴飭。弘濟院止宿時。自訓局多定將卒。眼同防護事。分付。命退。諸臣以次退出。
정조 8년
行都承旨宋載經坐。行左承旨朴祐源坐。行右承旨李在學坐直。左副承旨李祖承坐。右副承旨洪仁浩坐。同副承旨李兢淵坐直。注書二員未差。假注書李亨達仕金孝建仕直。事變假注書李德鉉仕。
정조 8년
洪仁浩啓曰。今日政。新除授臺諫。竝待下批牌招。以爲守令署經之地。何如。傳曰。允。
정조 8년
李兢淵啓曰。右承旨李在學。纔已入侍矣。臣吏兵批兼進之意。敢啓。傳曰。知道。
정조 8년
有政。吏批。判書金鍾秀受由在外。參判未差。參議黃昇源進。同副承旨李兢淵進。吏批啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以李亨逵爲大司憲。李東馨爲大司諫。金履厚爲司諫。李東郁爲執義。趙武範爲掌令。洪秉益李秀夏爲持平。李師濂爲獻納。沈晉賢盧廷良爲正言。姜忱爲校理。韓栢林爲中部都事。
정조 8년
兵批。判書李在簡病。參判金文淳監印都監進。參議沈基泰入直進。參知權奉命在外。同副承旨李兢淵進。副護軍單林道浩。副司直鄭好仁申益彬沈有鎭李鎭恒李集斗。副司正李運春。
정조 8년
同春秋前望單子入之。鄭象仁落點。
정조 8년
兵曹口傳政事。以徐英輔爲兼內乘。
정조 8년
兵曹口傳政事。以申大謙爲禁衛營中軍。
정조 8년
朴祐源。以弘文館言啓曰。新除授修撰李東稷。卽爲牌招察任。何如。傳曰。允。
정조 8년
李兢淵。以弘文館言啓曰。新除授副校理李顯靖。時在慶尙道安東地。經筵入番事緊。請斯速乘馹上來事。下諭。傳曰。依啓。
정조 8년
李兢淵。以兵曹言啓曰。今十一月二十一日。武臣賓廳講書日次。而抄啓文臣親試相値。不得爲之之意。敢啓。傳曰。知道。
정조 8년
宋載經。以吏曹言啓曰。禮曹佐郞朴基正。受由過限未上來。依例改差。何如。傳曰。允。
정조 8년
朴祐源。以司僕寺內乘。以一二提調意啓曰。內乘旣已備員。假內乘減下。何如。傳曰。允。
정조 8년
李在學。以迎接都監言啓曰。卽接遠接使移文。則大通官二員。別大通官一員。次通官二員。跟役十九名出來云。依此擧行之意。分付各該道及各該司。何如。傳曰。允。
정조 8년
李兢淵。以迎接都監言啓曰。本都監都廳郞廳林道浩。仍任事。命下矣。郞廳林道浩。時無職名。令該曹依例付軍職。使之察任。何如。傳曰。允。
정조 8년
李在學。以義禁府言啓曰。時囚罪人具明謙李光燮李鼎勳等。告身盡行追奪。不限年定配趙圭鎭。杖一百收贖。告身盡行追奪。流三千里定配事。照律啓目判付內。旣曰忘置。此正無知妄作。況旀街上動樂之律。指其私事。出試高廣之擧。卽因公幹。然忘置亦罪。宜置重典。具明謙徒三年定配。不佩將牌。不禁張樂。可謂兩罪俱發。趙圭鎭定配。堂上不能記得。郞官宜有差等。渠是伊日當該勘罪。豈或從輕。李光燮。依具明謙例照律。追到於曳入之後。容有可恕。前後供招。亦頗純實。李鼎勳定配分揀。奪告身一等放送。明謙功議各減一等。圭鎭鼎勳等。功減一等事。命下矣。具明謙徒三年定配。功議各減一等。洪忠道西原縣栗峰驛徒二年定配。趙圭鎭定配。功減一等。洪忠道扶餘縣龍田驛徒三年定配。李光燮依明謙例。照律徒三年。而原春道金化縣生昌驛定配。李鼎勳奪告身一等功減。笞五十收贖。解見任別敍放送。具明謙趙圭鎭李光燮等。竝以議啓內辭意。具罪目。依例發遣府書吏羅將。押送于各其配所。何如。傳曰。允。
정조 8년
校理安策疏曰。伏以。臣才本鹵莽。旣蔑文學之稱。性又鈍滯。素乏詞翰之譽。只緣親老家貧。求沾寸祿。隨衆應擧。倖占科名。而淸顯一路。夢寐不到。乃者誤辱聖恩。偏蒙洪造。出入經席。又將半載餘矣。臣誠自顧慙恧。若隕淵谷。蚊蝱之負。駑馬之策。未足以喩其難强也。臣雖欲竭蹶趨承。小效報答之忱。而其奈倥侗蔑劣。百無一能。何哉。揣量才分。自知甚明。故前後恩除。輒事逡巡。迫於嚴命。有時冒膺。瘡疣百出。醜拙畢露。縱荷天地之大。山藪之量。假借優容。不加責罰。其爲貽羞朝廷。玷壞名器則大矣。伏乞聖明。察臣肝膈之懇。諒臣不稱之實。亟賜鐫免。以安微分。千萬幸甚。第臣有至愍之情。至切之懇。抱玆耿耿。每欲一陳。而猥越是懼。一任泯默。到今情理。轉益悶蹙。玆敢冒萬死陳之。惟聖明。小垂憐察焉。臣之所生母。年今七十有二。素患勞症。氣息凜綴。常在床褥。轉側須人。臣之所后母。年亦向衰。夙抱貞疾。居常沈頓。便同篤老。病時常多。寧日絶罕。而臣之生養兩家。本甚貧窶。臣又拙於謀生。四壁徒立。菽水不繼。方其不甚委頓之際。旣未能以飮食充養。及其症形危苦之時。又未能以藥餌責效。日夕扶持。但自束手。似此情勢。實鄕黨隣里之所共知所共憐也。臣家世單寒。墻壁無依。而猥蒙拔摧。歷揚三司。恩榮已極。志願已足。聖恩如天。涓埃莫報。則臣以何心。更有蘄望。而顧臣病母殘命。惟靠臣一身。緣臣不孝。未能就養。飢寒所迫。宿病漸痼。粥飮難繼。調護無策。人子至情。寧不惻然。古人所謂事君之日長。事親之日短者。正道臣今日情事。而臣之情私。又如是切急。則安得不疾聲呼籲於仁覆之天乎。伏乞聖慈。少垂哀憐。特令選部。畀臣一小縣。俾遂烏鳥私情。不勝大願。臣無任屛營祈懇之至。答曰。省疏具悉。疏辭。下該曹稟處。爾其勿辭察職。
정조 8년
甲辰十一月二十一日辰時。上御誠正閣。抄啓文臣親試入侍時。左副承旨李祖承。右副承旨洪仁浩。假注書金孝建。記事官李崑秀尹行任。以次進伏訖。贊儀唱臚引儀。引試官及抄啓文臣。入就行禮。上命試官上殿。二提學吳載純。二直提學朴祐源。原任直閣金宇鎭徐龍輔鄭東浚。以次進伏。上命揭論表兩題。限以酉時。使之盡意製呈。命書傳敎曰。靈山縣監。旣有當日辭朝之命。未肅拜兩司牌招。使之署經後入侍。命書榻敎曰。同春秋前望單子入之。待下批牌招。上曰。假承旨入侍。賤臣承命出。與假承旨權偕入進伏。上曰。勅行接待之節。亦爲申飭中路問安後。趲程回來。須趁勅行入城之前好矣。承命出。上曰。輪對官使之入侍。賤臣承命出。與輪對官還入。上命之進前。奏職姓名。司僕判官金基厚進奏。下詢遺在及所懷。基厚曰。所懷則無。遺在新丁銀八千三百兩。錢文一萬三千四百兩矣。司䆃寺直長鄭德濟。進奏職姓名。上曰。遺在幾何。德濟曰。粳米一百七十七石。中米五百六十九石五斗。黃豆五百六石十三斗九升矣。下詢所懷。德濟曰。無所懷矣。司饔院主簿李齊淵。進奏職姓名。下詢職掌。齊淵曰。砂器色也。軍器寺僉正沈寬鎭。進奏職姓名。下詢職掌。寬鎭曰。弓箭色也。下詢遺在。寬鎭曰。黑角弓一千九百張。弓弦二千介。不粧弓六百張。長箭二萬三千介。片箭二萬四千介。箭竹十萬五千介。六兩箭一萬介矣。西活人署別提崔逵漸。進奏職姓名。上曰。有所懷乎。逵漸曰。無矣。使之退出。收券官進呈科次。命載純等考試訖。命退。諸臣以次退出。
정조 8년
甲辰十一月二十一日未時。上御重熙堂。左承旨入侍時。左承旨朴祐源。假注書金孝建。記事官金鳳顯李崑秀。以次進伏訖。上命書傳敎曰。署經有命。兩司無行公臺諫。不得擧行云。在外及未肅拜臺諫許遞。政官牌招開政。待下批今日內署經。命退。承史以次退出。
정조 8년
甲辰十一月二十一日酉時。上御重熙堂。坐直承旨入侍時。行左承旨李在學。假注書金孝建。記事官金鳳顯李崑秀。以次進伏訖。上曰。吏批望筒催促。延接都監移牒遠接使處。跋尾草。使之書入事。分付。命退。承史以次退出。
정조 8년
行都承旨宋載經坐。行左承旨朴祐源坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書二員未差。假注書李亨達仕金孝建仕直。事變假注書李德顯仕。
정조 8년
朴祐源啓曰。館伴徐有隣。依下敎來待矣。傳曰。入侍。
정조 8년
傳于朴祐源曰。館伴及左副承旨入侍。
정조 8년
傳于宋載經曰。守令尙未署經云。在外臺諫許遞。政官牌招開政。以在京無故人差出。待下批牌招察任。
정조 8년
傳于宋載經曰。拿處兵曹郞廳改差。今日政擇差。
정조 8년
有政。吏批。判書金鍾秀受由在外。參判未差。參議黃昇源進。行都承旨宋載經進。吏批啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以尹在醇爲執義。金東稷爲掌令。李尙度李庚運爲持平。孟至大爲正言。申馥爲兵曹佐郞。漢城庶尹成雲柱。司宰僉正朴一源。漢城主簿宋厚淵。監察李祉馨相換。
정조 8년
再政。以鄭宇淳爲戶曹參判。
정조 8년
兵批。判書李在簡病。參判金文淳監印都監進。參議沈基泰進。參知權奉命在外。同副承旨李兢淵進。尹在醇李身晦呂萬永副司直。李崇祜丁範祖李碩九權裕宋俊載副司果。李家煥張至顯假內乘。尹頤東減下事承傳。
정조 8년
傳于洪仁浩曰。大司諫前望單子入之。
정조 8년
大司諫前望單子入之。李敬養落點。
정조 8년
傳于洪仁浩曰。奉常判官。旣是久任之職。則每政移擬。當該政官。從重推考。
정조 8년
以禮曹餞勅使時出還宮儀註。傳于洪仁浩曰。送勅出還宮。丁酉年亦用駕轎。況今番迎勅。以駕轎作行。此儀註。以輦輿磨鍊。此後迎送勅。以駕轎定式。勿以或輦或轎磨鍊事。分付。以此傳敎。使之載於本曹謄錄。
정조 8년
以摠戎中軍望筒。傳于洪仁浩曰。昨日通一亞將。旣擬首望。今日通一亞將。又擬首望。若此則所謂亞將。斗量之不足。將至車載。此亦非名器乎。如以久勤言之。如李漢豐諸人之沈屈。而尙不擧論。則元厚鎭已自摠通過矣。此望筒勿施。當該將臣推考。
정조 8년
兵曹口傳政事。以元厚鎭爲摠戎中軍。
정조 8년
兵曹口傳政事。副司直金尙集。
정조 8년
以禁府呂善亨韓致應囚單子。傳于洪仁浩曰。凍獄滯囚可悶。罷職卽爲放送後。草記。
정조 8년
李在學。以義禁府言啓曰。凍獄滯囚可悶。罷職卽爲放送後。草記事。命下矣。時囚罪人呂善亨韓致應等。卽爲放送之意。敢啓。傳曰。知道。
정조 8년
洪仁浩。以兵曹言啓曰。卽接南部都事牒報。則會賢洞禮曹判書鄭昌順家。行廊瓦家八間。草家二間。去夜四更量失火。卽爲救滅。而人物段。別無致傷云。去夜四更之事。今始報來。極涉稽忽。一所巡將之以行巡無事報來者。亦極駭然。一所巡將及部官。竝令該府。拿問處之。臣只憑巡廳所報。矇然以無事書入。惶恐待罪之意。敢啓。傳曰。允。爾則推考。監軍一體拿處。巡廳下屬。令兵判從重決棍。漢城府單子。廳坐入啓部官。勿論。可也。
정조 8년
洪仁浩。以兵曹言啓曰。依聖批。一所巡廳管牌崔尙宇金弼良權雲成。書員金命澤等。各決棍十五度之意。敢啓。傳曰。知道。
정조 8년
洪仁浩。以訓鍊都監言啓曰。去夜初更二更。幼學金鑢朴湘源朴宗龜李曾彬李日彬姜彝璧姜璧天朴奎仁梁聖訥梁聖默李正綸李時會李正紳。犯夜被捉於本局邏卒處。而査問其委折。則以爲。昨日陞補。侵夜撤場。故還家之際。不知禁令之截嚴。至於被捉之境云。曾前陞學赴擧。儒生之犯夜者。已有分揀之例。而未及定奪之前。有難自下擅放。依例移送秋曹。何如。傳曰。分揀。可也。
정조 8년
洪仁浩。以訓鍊都監言啓曰。油衣銅瓢子銅鍋等物。軍器中最緊者。本局知彀官折衡禹敍疇。油衣三千領。銅瓢子一千五介。銅鍋八十坐。節省物力。竭誠造納。其在激勸之道。宜有褒賞之典。而事係恩典。不敢擅使。令該曹考例稟處。何如。傳曰。允。
정조 8년
洪仁浩。以禁衛營言啓曰。本營哨官文必燁。身病猝重。勢難察任。改差。何如。傳曰。允。
정조 8년
李兢淵。以內醫院官員。以都提調提調意啓曰。前蝟島僉使李文載。旣遞外任。依例還屬本院。令該曹口傳付軍職。冠帶常仕。何如。傳曰。允。
정조 8년
朴祐源。以迎接都監言啓曰。卽接遠接使移文。則京外宴享。軍威軍歌舞童遊觀牛駝駱牛。竝爲除減云。在前宴享減除之時。則有中路別遣問安使之例。令政院急速差出。下送於勅使所到處。以沿路除弊之意。措辭致謝。何如。傳曰。允。
정조 8년
朴祐源。以迎接都監言啓曰。卽接遠接使移文。則殿庭軒架。禮樂軍樂。行路鼓吹。依例爲之云。依此擧行之意。分付諸道及各該司。何如。傳曰。允。
정조 8년
掌令李性吾啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請新智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請還寢東彬酌處之命。亟令王府。嚴鞫得情。夬正王法。請求禮縣刑配罪人趙嵎。亟令王府。拿鞫得情。夬正典刑。答院曰。不允。新除授正言盧廷良。時在全羅道南原地。司憲府執義李東郁。時在京畿仁川地。持平李秀夏。時在驪州地。持平洪秉益。時在積城地。請竝斯速乘馹上來事。下諭。答曰。依啓。
정조 8년
甲辰十一月二十二日辰時。上御誠正閣。同副承旨與館伴入侍時。館伴徐有隣。承旨李兢淵。假注書李亨達。記事官車亨衢金鳳顯。以次進伏訖。上曰。習儀爲之乎。有隣曰。昨日已爲之矣。上曰。發關於海西。以初三日延勅之意。分付。可也。上曰。定別問安使。急急發送之意。分付。賤臣承命出傳。還入進伏。上曰。吏判上來云耶。有隣曰。吏判聞有親病。若得差道。則似上來矣。上曰。司饔院習儀。間日設行。或逐日設行。陸續爲之好矣。上曰。發關於畿營。申飭治道。可也。上曰。延勅日字。與國忌相値。張樂與否。何以則爲好耶。諸處宴饗事。則臨時更爲商量爲之好矣。上命書傳敎曰。兩西道路。皆已修治。惟畿邑全不動念。昨聞摘奸將校回告之言。臨津以東。雪積氷滑。僅有二馬行之路云。申飭之下。擧行駭然。更令都監。各別嚴飭。無論先期修治。或臨時修治。俾各從便盡心爲之。臨時又當摘奸。以此一體嚴飭。又命書榻敎曰。進御人蔘養胃湯前方中。加人蔘五分。自今日一貼式煎入。命退。諸臣以次退出。
정조 8년
甲辰十一月二十二日巳時。上御暎花堂。左副承旨入侍時。左副承旨李祖承。假注書金孝建。記事官李崑秀尹行任。以次進伏訖。上曰。訓將入侍。賤臣承命出。與訓鍊大將具善復偕入進伏。上曰。勅行時。禁雜人一節。果已料量否。善復曰。已爲知委。亦爲排立軍兵。似不至於紛亂矣。善復曰。臣以本營事。多有稟達事矣。上曰。皆以草記稟處。可也。命書傳敎曰。觀此狀本。勅行以馬轎作行云。時値劇寒。道路氷滑。轎馬及毛帳等屬。各別申飭。地方官處。善爲接待。俾無一豪疎忽之弊。勅使則年老之致。雖乘馬轎。蓋出於一時權宜。在我國道理。不可不一遵皇旨。儐使及方伯。萬一憑藉。勅行乘轎。若不乘馬作行。寧有如許紀綱。當隨聞嚴處。此意卽令延接都監。星火知委。俾無犯禁。下去時。伴送使處。一體嚴飭。命退。諸臣以次退出。
정조 8년
甲辰十一月二十二日申時。上御重熙堂。左副承旨入侍時。左副承旨李祖承。假注書金孝建。記事官李崑秀尹行任。以次進伏訖。上曰。館伴大司成。使之入侍。賤臣承命出。與館伴徐有隣。大司成徐有防偕入進伏。上曰。戶判畿伯。明日來待事。分付。賤臣出來傳命後還入。命書大司憲李亨逵疏批訖。命退。諸臣以次退出。
정조 8년
甲辰十一月二十二日初更。上御重熙堂。右副承旨入侍時。右副承旨洪仁浩。假注書金孝建。記事官李崑秀尹行任。以次進伏訖。上命書傳敎曰。勅使贈給銀器。各種雜鎔鍮鑞之故。貽羞彼人。誠亦非細。丙申年則故相爲判度支。以痛禁此等奸弊之意爲言。至今不忘矣。時戶判果能一遵前人成規。着意。申飭乎。臨時抽牲取來。摘奸該色郞廳處。使之各別嚴飭。無或犯科。又命書傳敎曰。館所宴。齋日設行。前例不一而足。且以近例言之。先朝庚辰年。封勅出來。亦嘗行之。今番勅行。館所宴。齋日行禮。不必持難。然伊日。與遠陵忌辰有間。反復思惟。終涉未安。大凡勅行。宴禮有七度。入京翌日。設下馬宴。又翌日設翌日宴。又翌日設仁政殿請宴。勅使不來。則親詣館所設行。又翌日設回禮宴。又翌日設別宴。回程前日。遣宰臣設上馬宴。回程日設宴饗臺。餞宴是也。勅使若除宴禮。則只以三度爲之。而翌日下馬宴。進定於迎勅日。仁政殿請宴。移設於館所。回程日設餞宴。此近例也。今番亦遵此例擧行。而館所宴。適値齋日。就此三度之數。如欲推移方便。或有一二可據之事。館所宴日。只設茶禮。初六日設仁政殿請宴。彼若不來。躬詣設行。似或便宜。未知如何。卿等各具意見獻議事。卽令備郞。傳諭于時原任大臣。仍令館伴禮戶判。亦各獻議。自廟堂草記事知委。又命書傳敎曰。觀此儐使道伯狀本。今番兩勅。特旨派定。又以出去後接待之節。必當不比尋常云云。封典之勅。事面自別。在我國飾喜廣慶之道。務從款待。以悅其意。可也。況皇旨又如此云爾。則凡百支應。尤當留意。帷帳饍品之屬。雖不必過加侈麗。以啓後弊。外此無損於經費。有益於接儐之方。事事致意。無或疎漏。事理當然。以此意。令延接都監知悉。館伴及戶判。相議爲之。延勅日。勅使自弘濟院離發。至迎恩門。勅書上龍亭前。自都監備置酒果及數器饌品。兩勅前各傳一盤。仍令祗迎事往傳。迎事勞問。兼以酒肴傳致之意。措辭言及事。通勅笏記中添入。亦令廚院措備待令。又命書傳敎曰。今番勅行。有格外賞物。來頭謝恩使。以別具表諮及方物入送之意。雖有下敎。昨日禮曹單子。循例啓下。未及詳閱矣。今又取來見之。方物只以一度磨鍊。揆以事面。似涉如何。勅行齎來者。卽東宮元賞物也。別賞物也。元賞物謝恩。則本方物足矣。別賞物謝恩。則加送方物。亦爲酬答之資。而此外又有玉如意緞氊等賞物。此當親受者。旣係格外之擧。亦宜別具謝表。然則有表無方物。誠非稱謝之本意。三起紙地。一時辦出。以今經費。在所難愼。彼中恩禮。若是其備至。我國所以待之之方。亦豈可草草。其在厚往薄來之義。一起方物。不必慳惜。此意廟堂知悉。問于該曹。參量事勢。論理草記稟處。昨日啓下單子留中。待草記批下。更自該曹。磨鍊啓下事。分付。又命書傳敎曰。觀此二十日所封狀本。以差備任課之當日巳時量。還渡江出來。勅行則朝飯後渡江爲言。而此狀本入啓。在於今日申時。渡江緣由。必當鱗次登聞。而已踰屢時。狀本迄不來到。此蓋遲滯封發之致。勿復如是。陸續登聞之意。自該都監。分付遠接使處。狀本中年月下俱不塡時。此後勅行狀本。自牌文出來。以至還渡江入去。皆令塡時。仍爲定式施行之竟。一體分付。今番則海西境內。兵使替行。兵使狀辭。與監司有異。措辭之際。無敢支蔓。體例自不得不然。至於勅行事。當與遠接使。聯名封啓。務從詳細。俾無疎漏事。預爲各別嚴飭。大抵海西支勅。不若關西。過處太過。不及處太不及。觀於兩勅房帳之異色。替馬假家之紋緞仰帳。而足以知擧行之斑駁。此槪替行命下之前。監司兵使。互相推諉。主管不專而然。房帳仰帳。已令都監。分付改備。而外此接待之節。必皆探問。關西前站。無大無小。俾無不均之弊事。嚴飭黃海兵使處。各道差使員姓名及支應物件。勅行過境後。別具狀本。後錄馳啓事。三道監司及開城留守處行會。辭陛時。已有面飭。而不謹守令。尙無一人摘發論罪之擧。果皆一一勤勵。無一事執頉之端乎。雖不必無罪而覓罪。如有犯科之人。隨聞見卽爲狀聞。以爲懲他之地事。遠接使處。各別嚴飭。命書榻敎曰。工曹參判。今日政差出。命退。承史以次退出。
정조 8년
行都承旨宋載經宴享習儀進。行左承旨朴祐源坐。行右承旨李在學坐直。左副承旨李祖承坐。右副承旨洪仁浩坐直。同副承旨李兢淵病。注書二員未差。假注書洪義浩病朴蓍壽仕直。事變假注書李德鉉仕。
정조 8년
李祖承啓曰。戶曹判書鄭一祥。館伴徐有隣。京畿監司金思穆。依下敎來待矣。傳曰。入侍。
정조 8년
洪仁浩。以弘文館言啓曰。本館上番闕直。事甚未安。校理姜忱。副校理李鼎運。竝卽牌招。以爲推移入直之地。何如。傳曰。允。
정조 8년
朴祐源啓曰。今此勅使入來時。仁政殿館所郊外三處接見時說話。今方書入。而措語間或不無未盡之處。令廟堂增刪。以備睿覽。何如。傳曰。允。
정조 8년
朴祐源啓曰。假注書金孝建。身病猝重。勢難察任。今姑改差。何如。傳曰。允。
정조 8년
假注書金孝建改差。代以朴蓍壽爲假注書。
정조 8년
以校理姜忱。副校理李鼎運牌不進罷職傳旨。傳于洪仁浩曰。只推。待開門牌招。
정조 8년
傳于李在學曰。右承旨與掌樂提調入侍。
정조 8년
假注書李亨達改差。代以洪義浩爲假注書。
정조 8년
李在學。以弘文館言啓曰。本館上番闕直。事甚未安。副修撰尹序東。卽爲牌招。以爲姑陞入直之地。何如。傳曰。允。
정조 8년
以京畿監司啓本。朴能源到配事。傳于洪仁浩曰。不過微眚。到配足矣。分揀放送。
정조 8년
以持平李尙度牌不進罷職傳旨。傳于洪仁浩曰。習儀在近。職務相妨。許遞。守令尙未署經。政官待開門牌招開政。
정조 8년
禁府啓目。前縣監丁俔祖。原情云云。刑推得情。何如。啓。除刑推議處爲良如敎。
정조 8년
以全羅監司狀啓。禁衛軍點送。以營將代行事。傳于洪仁浩曰。依狀請施行事。回諭。
정조 8년
洪仁浩。以備邊司言啓曰。傳曰。館所宴。齋日設行。前例不一而足。且以近例言之。先朝庚辰年。封勅出來。亦嘗行之。今番勅行。館所宴。齋日行禮。不必持難。然伊日。與遠陵忌辰有間。反復思惟。終涉未安。大凡勅行宴禮有七度。入京翌日。設下馬宴。又翌日設翌日宴。又翌日設仁政殿請宴。勅使不來。則親詣館所設行。又翌日設回禮宴。又翌日設別宴。回程前日。遣宰臣設上馬宴。回程日設宴饔臺餞宴是也。勅使若除宴禮。則只以三度爲之。而翌日下馬宴。進定於迎勅日。仁政殿請宴。移設於館所。回程日設餞宴。此近例也。今番亦遵此例擧行。而館所宴。適値齋日。就此三度之數。如欲推移方便。或有一二可據之事。館所宴日。只設茶禮。初六日設仁政殿請宴。彼若不來。躬詣設行。似或便宜。未知如何。卿等各具意見獻議事。卽令備郞。傳諭于時原任大臣。仍令館伴禮戶判。亦各獻議。自廟堂草記事知委事。命下矣。領議政徐命善。以爲。目下情勢。極其危蹙。歷詢之下。末由獻議。伏地惶霣。不知所達云。領中樞府事金尙喆。以爲。宴禮之如是處之。實出便宜之聖意。而館所之兩次親臨。事面亦重。齋日行禮。前例旣多。唯在俯詢而裁處云。領敦寧府事鄭存謙。以爲。館所宴。齋日設行。旣多已例。而伏見傳敎。今番與遠陵忌辰有間。至發反復思惟之音。有此排日推移之諭。聖敎至當。不勝欽仰。前之七度宴禮。今爲三度。而三度宴禮。不可闕一。初六日請宴。實合方便。臣豈有他見。伏惟上裁云。行判中樞府事李福源。以爲。齋日宴享。雖多往例。而今此推移進退之敎。實出於時値追慕。不安宴禮之聖意。客使聞知。亦可有辭。禮旣允協。事無難便。伏惟上裁云。行判中樞府事金熤。病不收議。館伴徐有隣。以爲。事屬客使。例不用齋。齋日宴饔。從古已然。而近陵之致虔自別。聖人之制禮有節。親臨館所。只行茶禮。請來正殿。另設饔儀時。不過數日之差。宴則在三度之內。揆以事理。極爲穩當。俯詢之下。無容更議。伏惟上裁云。行戶曹判書鄭一祥。以爲。勅使宴禮。若設三度。則初三日下馬宴。初六日請宴。回程日餞宴。旣準三度之數。至於館所宴日。雖只行茶禮。恐無未安之慮。允合方便之道。伏惟上裁云。禮曹判書鄭昌順。以爲。今此勅行入京後。連値齋日。我國齋日。雖不可用之於彼人。宴禮接待等節。亦多有難便之端。而遠陵近陵。禮自有節。初六日請宴。比之初五以前。實爲穩便。伏惟上裁云。臣樂性以爲。卽伏見聖諭下者。以館所宴事。有獻議之命矣。宴禮之値齋設行。旣多前例。則匪無援據。而今我聖上。以近陵忌辰齋日之相値。有此推移方便之敎。實仰孝思篤至。靡不用極。伏不勝欽歎感頌之至。苟如是焉。則情禮無憾。事勢俱穩。依聖敎排日行宴。實爲允當。而係關典禮。謹伏候上裁之意。敢啓。傳曰。依諸大臣議。翌日詣館所時行茶禮。初六日設仁政殿請宴。彼若不來。親詣設宴。依此知悉擧行。館所茶禮時。饌品器數。比迎勅日茶禮。加數磨鍊。別單書入。仍具草記稟旨。若此則館所果盤。不必肩荷。以饌案床待令。平盤則置之。可也。
정조 8년
洪仁浩。以御營廳言啓曰。東郊近處。有虎患云。故定送砲手。使之搜捕矣。往十里東邊院峴近處。捉得中豹虎一頭。謹此封進。而先殺砲手李福實處。木三疋布二疋。再殺砲手李福得處。木二疋布二疋。依例施賞之意。敢啓。傳曰。知道。
정조 8년
校理安策疏曰。伏以。臣卽接家信。臣母宿病。挾感添劇。寒熱交作。呼吸喘促。膈痰壅滯。食飮全却。眞元銷鑠。氣息凜綴。家僮委到。促臣來視。臣聞此報。方寸煎熬。按住不得。忙陳短章。徑出禁扃。伏乞聖明。亟削臣職。以便救護。仍治臣擅離之罪。以肅朝綱。千萬幸甚。踏啓字。
정조 8년
甲辰十一月二十三日辰時。上御重熙堂。左副承旨入侍時。承旨李祖承。假注書李亨達。記事官李崑秀尹行任。以次進伏訖。上曰。注書誰也。祖承對曰。李亨達也。上曰。延接都監宴饗習儀。爲不爲知入。賤臣承命出問之。還入進伏仰對曰。宴饗習儀。今方始之云矣。上曰。左承旨入侍。賤臣承命出傳。還入進伏。上曰。宴饗習儀。何處爲之事知入。賤臣承命出問之。還入進伏仰對曰。宴饗習儀。南別宮宴饗廳爲之云矣。上曰。汝須往宴饗廳。摘奸收擧案以來。賤臣承命馳往見之。則習儀姑不始之。只設鋪陳。故還來。以此意微稟。上命書傳敎曰。我國本以禮義之邦見稱。凡係儀文。宜詳無略。燕享之禮。二十一年之後。今始設行。雖令逐日習儀。其能慣熟。有未可知。明朝館伴迎接都監堂上及禮曹判書與司饔提調掌樂提調。率應參執事官及通事各人等。貳極門外待令。又命書榻敎曰。禮曹判書入侍。命退。諸臣以次退出。
정조 8년
甲辰十一月二十三日午時。上御誠正閣。右副承旨與館伴戶曹判書京畿監司。同爲入侍時。戶曹判書鄭一祥。館伴堂上徐有隣。京畿監司金思穆。承旨洪仁浩。假注書李亨達。記事官金鳳顯尹行任。以次進伏訖。上曰。禮判促令入侍。賤臣承命出傳。還入進伏。上曰。勅行之到京。今則不遠。何以則無弊。而爲善待之道乎。仍顧謂思穆曰。道路之修治。雜人之禁斷。前有飭敎。而沿路守令處。更加嚴飭。可也。思穆曰。當如聖敎。而第聞觀光之人。不計數三日程。前期上來云。如是則禁人之節。實爲難便矣。上曰。然則發近邑若干將校。使之同力禁斷。似好矣。上曰。儺禮習儀。爲之好耶。此則停不停。問于遠接使。而決定爲好耶。仍命曰。禮判入侍。昌順進伏。上曰。向日卿家之失火何也。能無盡燒之患乎。昌順曰。旋卽止之矣。上曰。延勅時。通禮院擧行何事。昌順曰。笏記呼唱等節。似是通禮院擧行之事矣。上曰。通禮院書員待令。仍下敎曰。宴饗笏記二本書出。一本則示禮戶判。而一本則書納政院。可也。命退。諸臣以次退出。
정조 8년
甲辰十一月二十三日申時。上御重熙堂。右承旨與掌樂提調入侍時。掌樂提調徐有防。行右承旨李在學。假注書朴蓍壽。記事官李崑秀尹行任。以次進伏訖。上命書傳敎曰。向因本都監草記。宴需假令以三度措備。宴名使之更待下敎矣。勅行今已渡江。宴禮則翌日宴行於仁政殿。迎勅後翌日。館所則行茶禮。宴則依俄下傳敎。初六日設行。餞宴行於宴享臺事。分付。命書傳敎曰。勅行今已渡江。該都監自有及時擧行之事。勿禁帖多數成給之意。分付。備邊司都監。則無或加外成給。命書傳敎曰。今番勅行出柵後止宿處。設假家造堗。勅使皆以爲喜云。而宴享臺餞宴時處所通闊。不可無防寒之具。且以事體言之。御座處亦豈只設交椅。御座及兩勅坐處。各設帳幕。而此後勿論寒暑。永爲定式。帳幕則非軍門無以擧行。御幕禁衛營待令。上勅幕則御營廳。副勅幕則摠戎廳待令事。一體定式。訓局則大次自可擧行。宴享時勿爲擧行。帳幕高廣。自延接都監。量宜爲之。命書傳敎曰。封勅牌文持來陪持。依例加資。渡江狀本持來陪持。一體加資。今番勅行。渠輩效勞不些。勅行還渡江後。令該道伯。從厚施賞後狀聞。其中累度來往人。令灣府相當軍任陞差。邦慶無前。亦欲使邊上撥騎輩。均沾同慶之澤。自延接都監行會。道路雪塞。罔夜疾馳。或不無疎虞之慮。所過前路。校卒間各定一人。使之眼同護送。限勅行還渡江擧行事。三道監司及開城留守處。卽爲分付。近日遠接使狀啓。每日只以一度爲準。自今中火站宿所站。必皆馳聞事情。此外亦有可以陳聞者。陸續馳啓之意。申飭遠接使處。在學曰。臣以北關事。適因言端。有可達者矣。前造山萬戶林澤珍。遠輸家貲。多辦穀物。補賑之數。最於各鎭。故臣之書啓。置諸邊將中首褒。至承加資之命。誠是特恩。而第以陞資之故。未免徑遞而歸。其在朝家激勸之政。合有拔例收用之道。故敢達矣。上曰。林澤珍邊將待窠。卽爲調用。今聞鍾城金泗昌。尙未收用云。令該曹卽爲調用。可也。出擧條命退。諸臣以次退出。
정조 8년
行都承旨宋載經坐。行左承旨朴祐源坐。行右承旨李在學坐。左副承旨李祖承坐直。右副承旨洪仁浩坐。同副承旨李兢淵坐直。注書二員未差。假注書洪義浩仕朴蓍壽仕直。事變假注書李德鉉仕。
정조 8년
朴祐源啓曰。明日乃是小寒。自明日至日暖間。視事頉稟之意。敢啓。傳曰。知道。
정조 8년
以禮曹謝恩方物單子。傳于朴祐源曰。今番封勅謝恩元方物外。別方物二起。一則大殿別賞物謝恩也。一則東宮別賞物謝恩也。啓目以一單爲之。更爲書入。
정조 8년
朴祐源啓曰。今此勅使出來時。開城府別迎慰使。何承旨進去乎。敢稟。傳曰。同副承旨進去。
정조 8년
朴祐源。以迎接都監言啓曰。備邊司收議草記批旨內。依大臣議。翌日詣館所時行茶禮。初六日設仁政殿請宴。彼若不來。親詣設宴。依此知悉擧行。館所茶禮時。饌品器數。比迎勅日茶禮。加數磨鍊。別單書入。仍具草記稟旨。若此則館所果盤。不必肩荷。以饌案床待令。平盤置之。可也事。命下矣。迎勅日仁政殿宴禮。翌日館所茶禮。初六日仁政殿請宴。送勅日郊外餞宴。竝依傳敎擧行之意。分付司饔院及各該司。何如。傳曰。允。
정조 8년
傳于朴祐源曰。都監堂郞以下入侍。
정조 8년
以司諫金履厚。正言沈晉賢牌不進罷職傳旨。傳于李兢淵曰。只推。
정조 8년
有政。吏批。判書金鍾秀受由在外。參判未差。參議黃昇源進。行右承旨李在學進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以徐有鍊爲持平。李錫夏爲校理。姜垣爲右通禮。沈晉賢爲司書。洪文泳爲兼弼善。曺允大爲兼文學。
정조 8년
兵批。判書李在簡進。參判金文淳監印堂上進。參議沈基泰入直進。參知權奉命在外。右副承旨洪仁浩進。以鄭好仁雲峰君杺爲都摠管。徐赫修爲同知。李邦一爲兼訓鍊都正。李文爀爲內禁將。李澄萬爲羽林將。趙弘鎭爲文兼。曺命集爲武兼。李東郁爲副護軍。閔鍾顯安策洪秉益李秀夏李尙度爲副司直。盧廷良許湛爲副司果。李鉐爲五衛將。
정조 8년
李兢淵啓曰。合辭方張之時。無端闕啓。事甚未安。今日政。新除授持平徐有鍊。卽爲牌招。諫院呈告人員。一體牌招。何如。傳曰。允。
정조 8년
以蝟島僉使望筒。傳于洪仁浩曰。待都政差出。
정조 8년
兵曹口傳政事。以李身晦爲宣傳官。
정조 8년
李兢淵。以司饔院官員。以檢擧提調意啓曰。今此勅使入京翌日。館所親臨茶禮時。饌品器數。比迎勅日茶禮。加數磨鍊。別單書入事。命下矣。饌品器數。比元茶禮加磨鍊。別單書入。依此措備以待事。分付各該司。何如。傳曰。允。
정조 8년
朴祐源。以迎接都監言啓曰。本都監郞廳李普衍外任代。典牲署主簿李晩秀。郞廳金絅采外任代。儀賓府都事吳載絅。竝爲差下。使之察任。何如。傳曰。允。
정조 8년
李兢淵。以義禁府言啓曰。今此勅使在館時。三門把守假都事三員。令該曹依舊例預爲差出。以爲習儀時。分差之地。何如。傳曰。允。
정조 8년
洪仁浩。以義禁府言啓曰。京畿竹山府定配罪人朴能源。到配啓本判付內。不過微眚。到配足矣。分揀放送事。命下矣。朴能源卽爲放送事。分付道臣之意。敢啓。傳曰。知道。
정조 8년
洪仁浩。以備邊司言啓曰。傳曰今番勅行。有格外賞物。來頭謝恩使。以別具表咨及方物。入送之意。雖有下敎。昨日禮曹單子。循例啓下。未及詳閱矣。今又取來見之。方物只一度。揆以事面。似涉如何。勅行齎來者。卽東宮元賞物也。別賞勿也。元賞物謝恩。則本方物足矣。別賞物謝恩。則加送方物。亦爲酬答之資。而此外又有玉如意緞氊等賞物。此當親受者。係是格外無前之擧。自當別構謝表。然則有表無方物。殊非稱謝之本意。三起紙地。一時辦出。以今經費。在所難愼。彼中恩禮。若是其備至。我國所以待之之方。亦豈可草草。其在厚往薄來之義。一起方物。不必慳惜。此意廟堂知悉。問于該曹。參量事勢。論理草記稟處。昨日啓下單子。還入留中。待草記批下。更自該曹。磨鍊啓下事。分付事。命下矣。今番勅行所齎來賞物。東宮有元別兩度。大殿又有別禮。此是格外無前之擧。宜有別般稱謝之道。而第伏念東宮稱謝之語。同入於大殿表咨中。則大殿稱謝。似不必別具各表。雖以方物言之。紙地留儲。問于該曹。則日前命下別方物。僅可措備。而猶未盡捧。今若更具一起。則實無及期辦出之道云。事勢旣如此。則以二起方物入送。恐爲便當之意。敢啓。傳曰。曹儲雖曰不敷。二千卷紙地。寧有不能及期辦出之理。爲此紙地一事。有表無方物。事面極爲苟簡。且以體例言之。雖於尋常使行。元賞物外。使臣處或有別給之時。則前皆別遣謝使。況東宮賞物之別給乎。本司之不念事體之莫重。邦慶之無前。只念該此些少弊端。如是回啓。殊不知爲妥當。當以別給賞物。雖送別使。有何不可。方物以三起擧行。萬一該曹又復稱托。限內不得準備。當該堂郞。難免重勘。以此嚴飭。可也。
정조 8년
持平徐有鍊啓曰。臣之庸愚譾劣。本不合於淸朝耳目之任。而又況臣與掌令臣李性吾。有舅甥應避之嫌。揆以公格。在所當遞。請命遞斥臣職。答曰。依啓。
정조 8년
洪忠監司啓本。公山府殺獄罪人尹光奭獄事。令該曹覆啓稟處事判付內。一獄兩犯。當多傅生是去等。兄弟被告。首從莫辨。似此詞案。屬之疑輕。不害爲審克之政兺不喩。況旀及今行査之後。有答知所不知者是如乎。其弟光稷。下手稍重。宜卽斷定元犯。而在逃未捕。光奭之無端滯囚。殊無意義。家人共犯。只坐家長。亦不襯合於此獄。光奭。身乙。卽爲放送。光稷段。待捉得狀聞事。分付爲良如敎。
정조 8년
大司諫李敬養疏曰。伏以。天休滋至。邦籙無疆。貳極定主鬯之位。五冊揚歸美之誠。國本永鞏。聖孝冞光。封典克完。臣民胥悅。臣於向來待罪天官。屬當祼薦之夜。百僚駿奔。而不能檢飭陪班。自速恩譴。至今追思。惶蹙冞切。伊後憲臣之疏。以銓任時事。峻加論斥。擬以譴削。觸處生釁。無往非罪。臣方杜門訟愆之際。忽伏承諫長除命。臣誠驚惶震愓。不知所措。區區目下情勢。旣如右所陳。而至於臺職。又有自來難進之端。臣於年前待罪都憲。賓筵連啓之際。擧措顚錯。貽羞臺閣。至被大僚之論削。不職之狀。於是畢露。臺端一步。便成鐵限。以此以彼。實無去就之可論。伏乞聖明。亟削臣職。以謝人言。仍治臣罪。以肅朝綱焉。臣旣不敢以臺職自處。則不宜贅及他說。而事關懲討。有不容泯默焉。噫。今年邦慶無前。帀域同忭。我聖上特推飾喜之意。大行肆赦之典。而至於龜賊之罪關宗祊者。固不當議爲。何幸天啓聖衷。廓揮乾斷。發捕之命。特下於齊籲之日。堙晦之義理。可以閳明。隱伏之窩窟。可以打破。就鞫之期。計日而待。乃反自島而陸。殆若尋常罪人。遇慶減等者然。噫嘻。此何擧也。聖念雖出於仰慰。私恩不可以掩公。方當義理漸晦。亂逆層生之時。乃使出處於通都巨邑。安知無醞釀糾結。如鄭妻之爲乎。思之及此。不覺凜然。伏乞聖明。依前成命。拿鞫得情。依律處斷。斷不可已也。至若夏賊。卽窮天地亘古今所未有之凶逆也。千剮萬剔。何足盡其貫盈之罪。而其父陽澤。尙稽追奪之典。其姪斗恒。亦逭應坐之律。將何以洩神人之憤。懲亂賊之心乎。臣謂陽澤之追奪。斗恒之應坐。亟允臺請。一依逆适例。竝擧孥戮之典焉。噫嘻。治逆不嚴。人心滔溺。凶徒生覬覦之志。鄕曲多詿誤之類。今又生出揆明之變矣。究其本則由於鄭妻之出置畿甸。以致作爲窩窟。聲氣相通。凶言逆謀。爛漫綢繆之狀。昭不可掩。揆衡二賊。徑先致斃。不得施肆市之律。已極神人之憤。東彬未及究竟。遽命酌處。獄體之疎虞。莫此爲甚。至若趙嵎。以逆峸之弟。負犯至重。而尙逭王章。薄竄旋宥。乃敢眼無國法。嘯聚徒黨。至於打破防守。肆然逃躱。其凶悖之情。縱姿之罪。宜伏常刑。伏乞竝依臺啓。亟令王府。拿鞫得情。快正王法焉。答曰。省疏具悉。所陳悉諭諸批。卿其勿辭行公。
정조 8년
兼弼善沈煥之疏曰。伏以。王世子邸下。丕承景命。定位貳極。肇開養德之閤。仍置侍講之官。夫侍講者。所以勸讀書也。讀書者。所貴乎窮理。而窮理者。所以辨善惡而正好惡也。善惡辨而好惡正。則誠正之功至。而治平之基立矣。夫以二帝三王之盛德大業。其學則皆本乎是。而皐夔伊呂之臣所贊者。亦惟是學耳。顧是官之設。其責不亦重。而其選可以輕歟。愚臣竊以爲明乎性理。而發爲德行者。是山林之士也。不可以虛設職名。首當勤其禮而徠之也。主乎經傳。而善爲說辭者。是文學之士也。不可以徒煩除旨。亦宜揀其人而授之也。嗚呼。國業之鞏久。世道之休明。實基於王世子向學入德之初。而世子學問之正。德業之脩。又實係於侍講之臣之得其人也。然人則有陰陽邪正之不同道。正而陽曰君子也。邪而陰曰小人也。雖以山林文學。著名于世者。亦不能無是矣。此則臣又敢望殿下之愼于始。而貽之以好惡之正。君子耶親之。小人耶遠之也。至若臣之庸碌無似。是所謂進不得爲君子。退不得爲小人者耳。敢自備於是官。若將資啓睿學。而裨補睿德乎。其不敢當而必辭之義。不待臣之自言。而伏惟聖明。已俯燭無餘矣。況伏念。臣嚮於罪廢之餘。遽叨恩除。敢冒鈇鉞之誅。爲暴懇膈之蘊。而又承恩批。猥被雨露之私。更無溝壑之憾矣。仍遂出謝除命。粗伸區區犬馬之忱。而若欲夤緣榮塗。則非私義之所敢安也。乃値璿源譜略陪進之時。因一賤臣事。屢致瀆擾於宸嚴之中。卽是臣死罪也。當此之時。臣雖冥迷。豈敢望聖度之天大。不加重誅。而反施之薄愖乎。於是歸伏田畝。北望雲天。益切塵刹之願。而罔知報效之所矣。日月未幾。旋蒙敍命。又伏奉諭旨下者。以臣復爲東宮侍講之官。仍趣乘馹趨命焉。噫。臣受國之恩。固丘山矣。負國之罪。亦丘山矣。今殿下。縱不終棄臣而甄錄如舊。使之得自收於桑楡。然臣何敢憑恃寵靈。遂欲彈冠拂裾。進而翶翔於淸朝之邇列。重負國家之恩。而自增其罪乎。雖該司之庶職猶然。況於東宮之講官乎。況於臣之無學識而不能於文辭乎。又況於臣之自來情地之外。別有一段危蹙難安之義者乎。臣之向者一疏所陳者。當時事狀也。所暴者。平生情實也。只冀聖明之垂諒而已。曷嘗有意。觸激於揆席之上哉。譬之若虛舟之遇風。不自禁其駕奔浪而激乎物也。豈謂以常人褊心之所不怒。而大臣雅量之反不恕耶。竊觀大臣疏語。則其肯綮之處。蓋映帶臣疏。比諸臺閣之殫論。至謂之欲售汚衊之計。噫。大臣於此。若推平心應物之義。其語必須如是乎。臣疏之所擧徐命膺事。不過槪言其數段粗跡之塗人耳目者耳。若指此而謂之欲貽害大臣。則亦疑怒之太深矣。夫國家之所以全宥命膺者。蓋以其弟之尺疏。爲有扶義理衛宗社之功也。臣意之不欲極論命膺者。亦爲大臣之有是樹立故耳。噫。大臣以體國之心。盍諒于是也。臣誠欲大臣。益恢雅量於猷爲事業之間。平物情而協朝象。懋歸極於王道之無黨無偏。蕩蕩平平。則其重卜之相業。將與其已所樹立之偉節。垂之無窮。而國事之幸。世道之幸也。臣雖執耒田間。喜聞龍驤千舳。整維楫而御順風矣。臣方進伏城闉。仰暴衷懇。伏乞聖慈。察臣言之非飾。諒臣情之難强。亟命有司。先刋所叨之職。仍治前後干冒之罪。以靖私志。以肅公法焉。答曰。省疏具悉。疏語誠多莫曉。抉摘不但止於重臣一人。爾言果出忠告。此大臣若無當日樹立。則必不致此難處。爾獨不愛明義一部耶。非不欲明示好惡。大臣聞方自引。爲便大臣之心。姑不嚴勘矣。
정조 8년
甲辰十一月二十四日辰時。上御貳極門內。宴享習儀入侍時。行都承旨宋載經。行左承旨朴祐源。行右承旨李在學。左副承旨李祖承。右副承旨洪仁浩。同副承旨李兢淵。假注書洪義浩朴蓍壽。事變假注書李德鉉。記事官金鳳顯尹行任。司饔提調安春君烿鶴林君焴沈頤之。副提調宋載經。加出提調徐有慶金尙集金頤柱申大升。掌樂提調徐有寧徐有防。迎接都監提調鄭一祥。館伴徐有隣。御前通事趙鼎鎭李時秀李湛李寅德。進花官司饔僉正尹昌胤。饌品監造官司饔主簿李齊淵。頭目色司饔主簿金魯成。煎茶色司饔奉事金復光。掌樂院正兪彦修。僉正趙廷瑗。假提調李珍暹金烱李載弘林春培金廷瑞金光澤鄭光一李春馨李潤國鄭忠達。以次侍立訖。上曰。習儀斯速擧行。兵曹判書李在簡曰。迎勅擧動時。侍衛不可不備員。在外禁軍將及五衛將。竝改差。今日政差出。何如。上曰。依爲之。出擧條上曰。假提調及郞廳頗多。迎勅日易致粉撓。正日則一人雖兼數事。固無所妨。司饔提調。量宜分排。無致喧聒之弊。可也。上謂徐有防曰。舞童節奏。猶未閑習。着實檢飭。無使失操好矣。有隣曰。宴享正日所用茶蔘。以戶曹待令。如何。上曰。唯。上曰。日寒如此。分付贊儀。速行笏記。賤臣承命。傳于贊儀趙時種。如禮畢。上乘輿入儀宸門。諸臣以次退出。
정조 8년
甲辰十一月二十四日午時。上御重熙堂。左承旨入侍時。行左承旨朴祐源。掌樂提調徐有防。稟事閣臣鄭東浚徐龍輔。假注書朴蓍壽。記事官李崑秀尹行任。以次進伏訖。上曰。藥房提調。持湯劑入侍。賤臣承命出。與徐有隣偕入進伏。上曰。習儀頗不成樣。以此。申飭。可也。命書傳敎曰。迎勅習儀不遠。受勅宮官。不可不備員。在外及未肅拜人竝許遞。以在京無故人差出。命書傳敎曰。當朔講製不遠。抄啓文臣。方在罷散人竝敍用。命書傳敎曰。司書鄭萬始。聞有實𧏮。亦爲許遞。今日政。一體差出。上命書榻敎曰。內禁將五衛將在外人竝改差。今日政差出。命退。承史以次退出。
정조 8년
甲辰十一月二十四日初更。上御重熙堂。左副承旨入侍時。左副承旨李祖承。假注書朴蓍壽。記事官金鳳顯尹行任。以次進伏訖。上命書榻敎曰。靈山縣監。一司除署經。命書傳敎曰。迎勅郊幸在近。宣傳官不可不備員。受由人改差。令該曹口傳差出。命退。承史以次退出。
정조 8년
行都承旨宋載經病。行左承旨朴祐源坐。行右承旨李在學坐。左副承旨李祖承坐直。右副承旨洪仁浩坐直。同副承旨李兢淵坐。注書二員未差。假注書洪義浩仕朴蓍壽仕直。事變假注書李德鉉仕。
정조 8년
傳于朴祐源曰。左承旨入侍。
정조 8년
傳于李祖承曰。館伴入侍。
정조 8년
李祖承啓曰。館伴徐有隣。依下敎來待矣。傳曰。入侍。
정조 8년
吏曹口傳政事。以林道浩兼中學敎授。以尹序東兼東學敎授。以李錫夏兼西學敎授。
정조 8년
兵曹口傳政事。副司果鄭萬始。
정조 8년
傳于洪仁浩曰。以昨日習儀時觀之。陞殿執事。人數太多。不無紛雜之弊。已令區別釐正減省。假提調郞廳中。量宜減下。餘以預差啓下事。預爲分付廚院。
정조 8년
洪仁浩。以迎接都監言啓曰。卽見遠接使移文。則勅使渡江後。自義州有旗幟排立之擧矣。義州如此。則沿路及京中。宜無異同。沿路客站。竝依此擧行事。發關知委於諸道。京中則勅使入京時及出去時。令守摠兩營。各一次分排擧行之意。分付。何如。傳曰。以軍制言之。方色旗幟。神旗門旗。或立或不立。殊無意義。自都監參酌增刪。指一分付後。草記。可也。
정조 8년
洪仁浩。以禁衛營言啓曰。本營前軍色從事官徐瀅修。以本職弘文館修撰罷職矣。今已敍用。仍任從事官。使之責成。何如。傳曰。允。
정조 8년
洪仁浩。以兵曹言啓曰。都監馬兵迎勅時節目無擧論。只於送勅時磨鍊。亦甚可訝。問于本局。今番則指一酌定事。命下矣。依傳敎。問于訓局。則以爲。自前迎送勅。皆有馬兵隨駕。而迎勅時。則馬兵先廂作行。從便屛置於京營庫洞口內。待大駕入幕次。大將行令。先爲罷送。送勅時。則亦從便屛置於銅峴屛門。待勅行盡出城外。進陣於崇禮門內。仍爲還宮時先廂。而丙申年迎勅時。則依前例屛置於京營庫洞口。送勅時。則因特敎。以五馬隊先廂作行。至京營庫下路。屛置於大路後川邊。蓋馬兵係是騎兵。故幸行時外。元無節目中磨鍊之事。而至於丙申丁酉兩年。則只送勅時。始乃書出於兵曹節目中云矣。今番則依丙申丁酉年例。迎勅動駕時馬兵。以五馬隊先廂作行。京營庫洞口內結陣。而大駕入大次後。先爲稟旨罷送。送勅時。亦依迎勅時例作行。京營庫石橋下路結陣。而還宮時。一依出宮時例。隨駕事磨鍊。何如。傳曰。迎勅時二哨磨鍊。送勅時三哨磨鍊。可也。
정조 8년
李兢淵。以兵曹言啓曰。來十二月乙巳正月當上番騎兵二百五十名。依定式本曹點考後。仍令該曹。襦衣題給之意。敢啓。傳曰。知道。
정조 8년
李兢淵。以成均館言啓曰。臣以陞補試取。方詣泮宮矣。居齋儒生等。不入朝食堂。有捲堂之擧。故招問其所由。則諸生等。書進所懷以爲。臣等非不知巡綽法禁之至重。而科日之金吾不禁。自是流來之規。初不可論於犯夜與否。而設或謂之以犯夜。知其姓名。置諸路傍家舍。草記以俟末稍。未爲不可。而今番陞補四抄時。赴擧儒生許多人。夜深罷歸之路。爲訓局巡邏軍所執。始旣拘囚於踐更之所。旋又脅致於軍官廳。末乃於翌早。多發巡牢。各捉其家。驅迫詬曳。無異卒隷。事未前聞。萬萬驚駭。當初設營。全諱事實。只以犯夜草記。而批旨之特令分揀。臣等實不勝相率欽仰之至。而該大將之僇辱靑衿。乃至於此。抑何故耶。噫。我聖上崇奬培養之至意。果何如。而今猝爲一武將所壞了。此路一開。則冠儒服儒之類。其將盡爲武將。任自捉去捉來。而末流之弊。不知至於何境。臣等忝居賢關。同是以儒爲名。則聞此駭擧。不勝愧恧。何可晏然入堂乎云云。臣以聖廟空堂。事體極爲未安之意。屢屢勸入。而諸生等終不回聽。且陞抄開場後。滿庭諸生。皆以爲日前犯夜事。多士之羞辱。實是無前之事。齋中以此。至有捲堂之擧。則其在廉隅。決不可入場觀光云云。至請罷場出去。故臣又多般開諭。而亦不回聽。故不得已姑爲撤場。使之留待泮中。以俟處分之意。敢啓。傳曰。儒生之犯夜。例以移送該曹之意草記。而日前訓局草記。陞抄罷歸儒生。執促爲言。故卽令分揀矣。觀此捲堂。諸生所懷。伊日旣不依例保授云。而又以爲拘囚於卒更幕。脅致於軍官廳。末乃多發巡牢。各捉其家。驅迫詬曳云。該大將。與新叨未經事人有異。似無此等擧措。此事有無査處無難。而聖廟事體。至爲嚴重。何可以此。過加處義。許久空堂。此則誠過矣。令政院査實。眞有是也。該大將從重推考。爾等安心守廟之意。卿招致諸生。多般慰諭。仍設食堂。陞試儒生之開場後。罷場出去。以可認年少儒生氣銳之致。捲堂尙可。撤場太過。然士氣可長不可抑。卿亦卽招諸生。致之堂庭。宣諭傳敎後。仍爲設場試取。可也。
정조 8년
洪仁浩啓曰。傳聞有難盡信。因捲堂草記。有査實問備之命。自政院問于該營以啓事。命下矣。問于訓鍊大將具善復處。則以爲。卽因多士捲堂。至有問啓之命。隍隕震越。不知所達。臣豈不知待士之重。而國典旣無赴擧儒生勿捉之法。臣待罪禁營時。因夜禁之嚴飭。陞補罷歸儒生李儒慶柳河源。犯夜被捉。故備陳事狀草記矣。特蒙先大王分揀之命。其後亦多有此例矣。夜禁以明義錄三字。特敎嚴飭。則自下奉行之道。尤爲自別。今月二十一日。適當本局巡邏。而伊日陞補。侵夜撤罷。儒生被捉。至於十三人。而其中城外所居儒生數人。來到軍官廳。故使之入接溫堗。其餘儒生。各歸其家。以其奴子代送。故未及定奪之前。不敢自下擅放。故謂其不然。或送將校。或送書吏。詳問姓名。則儒生聞其草記之說。果爲齊到。故溫辭慰諭。草記中以赴擧儒生。曾有分揀之例。措辭登聞。以俟處分。伊時事實。不過如斯而已。臣徒守舊例。不知權變。以致多士之齊憤。臣不勝悚恧。趨伏闕下。恭俟嚴誅云矣。敢啓。傳曰。事實旣如此。則不必問備矣。
정조 8년
洪仁浩。以成均館言啓曰。臣伏承本館草記批旨。招致居齊儒生等。一一曉諭。則諸生等以爲。臣等忝在賢關。旣聞日前赴試儒生之慘被。僇辱於訓局之事。駭憤所激。不避猥越。果有此相率捲堂之擧矣。及承聖批。誨諭備至。至有駭將臣査實論勘之敎。臣等誠不勝欽仰惶感之忱。謹當還入云。故卽爲依例設堂。仍以傳敎內辭意。招致赴試儒生。詳細誨諭。則諸生擧皆惶感。不知所對。亦當就場云。故依傳敎。開場試取之意。敢啓。傳曰。知道。
정조 8년
右尹李秉鼎疏曰。伏以。臣卽一僇人耳。豈堪復齒於橫目之列。而惟我聖上。以天地覆燾之仁。兼父母顧復之慈。終始全保。曲費造化。臣之頂踵毛髮。皆我聖上賜也。只擬未死餘日。銜恩追愆。母子相對。攢手感祝而已。分外官職。實非臣夢寐之所及。而向來摠府恩除。乃降於昵覲耿光之餘。且値邦慶無前之時。誠切抃蹈。義急叩謝。行幸之三日陪扈。殿陛之屢遭侍立。雖自附於一伸常分。少慰戀結之忱。而反顧初心。尙有餘媿。不自意曾未數月。又伏承京兆新命。恩出特旨。天牌繼臨。滓穢賤臣。何以得此於君父。惝怳感激。不覺淸淚之被面。而今若憑恃寵靈。揚揚復出。殆同無故之人。則無論臣私分之萬萬恧蹙。亦豈所以仰體終始全保之德意也哉。反復思量。承膺無路。冒犯違傲。罪尤萬死。跼高蹐厚。此何人斯。瞻望宸極。神魂飛越。且臣偏母。年老病篤。寧日恒少。近因將攝失宜。諸症倍添。臣以單孑一身。晨夕扶護。跬步之間。有難暫捨。玆敢冒入文字。仰控血懇。伏乞聖明。俯垂鑑察。削臣之職。治臣之罪。以昭法紀。俾便救護。千萬至願。臣無任惶恐懇禱之至。答曰。省疏具悉。卿其勿辭。救護母病。
정조 8년
傳于洪仁浩曰。右尹疏批。三昨日書下。而今見坐不坐單子。以陳疏入啓懸註。使之査實。中官忘置不傳云。當該中官。從重推考。
정조 8년
領議政徐命善箚曰。伏以。臣卽伏見兼弼善沈煥之疏本。所以侵斥臣。嘲侮臣。不遺餘力。噫。煥之之斷斷於臣。良亦支離。而臣之呶呶於煥之。反涉疲惱。尙與之說往說來。犯古人無辨之戒哉。惟是辱人之父兄。望人之恕諒。人情天理之所必無。惜乎。煥之之駟不及舌也。雖然。煥之何足言。此亦臣之所自取。臣之積忤於世久矣。臣以綿薄之力。敢恃委毗之眷。區區秉執。無出於爲國家辨忠逆。進而入告于前席則曰。懲討不可不嚴也。退而交勉于知舊則曰。隄防不可不固也。所守一說。九死靡悔。而志拙心勞。成效邈然。畢竟人心世道。曾不知絲毫裨益。但見群怨鼎沸。衆鏑叢集。上煩聖慈援拔之憂。下添身家汚衊之端而止耳。每中夜默念。未始不衋然自傷。秪有及今決去。避遠駴機。爲可以稍息方生之疑怒。仰答曲保之德意。而其於靖朝象鎭物情。亦未必無少補矣。且臣私心之所嘗隱痛者有之。臣兄之得奉朝請。凡幾年于玆。脫屣風波。是非久絶於耳邊。謝跡簪紳。恩怨無關於心內。非獨臣兄之屛棄世事。雖前日之仇仇不捨者。亦已相忘於江湖。而奈緣臣之不能嫵媚於人。致使白首已退之兄姓名。尙騰於章奏。臣將重得罪於孝友君子。而又復何心。苟據睢盰之場。自速忌嫉之來哉。方當客使邇止。接應棼如。一日虛縻。大妨公私。玆不得不疾聲籲天。冀垂體諒。伏乞聖明。亟削臣本兼諸任。仍治臣前後僨誤之罪。以幸國事。以快人心。不勝顒祝。答曰。省箚具悉卿懇。昨於沈煥之疏批。略示予不槪之意。卿想見之。方欲以從近造朝之意。敦勉于卿。此際卿箚踵到。情懇備至。予於此。有一語可復者。卿試思之。卿之地處。何如。卿之樹立。何如。以卿擔負。事關卿家。人弼愛護顧惜之不暇。而今乃不然。每以重臣一事。爲卿家吹覓之資。孰料卿之今日朝廷。遭此難處耶。卿之平日講磨。只是鞠躬盡瘁四箇字。則卿之一身尙非卿所有。況非卿一人事耶。此等處義。卿必有默諒於中。而復此申及。至若目下引入之非時。猶屬第二件事。此不更煩。卿須卽起視事。體予面諭。仍傳曰。此批答。遣史官。傳諭于領議政。
정조 8년
全羅監司趙時偉疏曰。伏以。星迴聖祖御極之年。天啓宗國無疆之休。冊儲上號。慶禮稠疊。帀域歡祝。愈久愈切。臣於是時。適滯遙藩。縟儀之成。末由躬覩。區區戀結。有倍于常。仍念臣兩載居藩。一事靡效。間經巨賑。尙逭大戾。天地陶甄之私。若偏一物。夙宵愧懼之念。如隕深谷。今幸年事告登。民憂少紓。瓜期向熟。重擔將御。仰戴洪恩。可幸無罪。迺者罪人逃躱之變。出於道內。防守不嚴。罪實在臣。拿罷之命。只及該倅。涵貸之恩。勿令俟勘。有罪獨免。無面可顯。果然譴罷之請。乃在司直之地。人言之來。私心稍安。畢竟恩勘。止於問備。含垢之澤。若是隆摯。訟罪之情。轉益惶蹙。噫。隄防漸壞。凶孽無懲。昨年之千愛。今春之乙金。已是變怪之大者。而懲礪之典。只行於幺麽邊將。飭罰之擧。不加於按察藩臣。物情之不平。固已久矣。微分之愧恧。無以自恕。況此罪犯如嵎。凶悖如嵎。而不能早加防飭。致令任其逃逸。不職之罪。前後幸免。應勘之律。營邑各異。差過一月。其將箇滿。殆若無罪而準瓜者然。朝廷綜核之政。安用如是。臣以待罪之蹤。瀆擾請譴。極知惶猥。而郵罰之亟加。恭俟未聞。職名之在身。便若無故。玆不得不露章自劾。仰首鳴號。伏乞天地父母。曲賜諒察。勘臣未勘之罪。使刑政得宜。公議獲伸。千萬幸甚。答曰。省疏俱悉。卿其勿辭行公。
정조 8년
甲辰十一月二十五日巳時。上御重熙堂。左承旨入侍時。行左承旨朴祐源。假注書朴蓍壽。記事官李崑秀尹行任。以次進伏訖。上命書傳敎曰。在外及有實病學敎授許遞。令該曹口傳差出。待下批牌招察任。上曰。館伴入侍。賤臣承命出。與徐有隣偕入進伏。上命書傳敎曰。近日撥路稽滯。車輦站二十一日所出狀本。二十四日夜。始爲到院。反不如在灣封發。遠接使處。更爲各別申飭。續見海閫狀本。二十日所下傳敎。二十三日始爲祗受。尤甚稽緩。且以迎勅日字事。二十日夜。有行會者。而今至六日。尙無到付形止。卽令延接都監。嚴飭三道。後勿如是遲滯。伊日傳敎。祗受形止及入京日字。定以何日。而路程記如何分排。卽爲詳細具由狀聞之意。行會。命書傳敎曰。內用水剌床盤。例自尙方進排。而小盤六立。因水剌間所用。使之分付尙方矣。司謁誤傳於政院。政院則昨日坐直該房。卽儱侗憒憒之人。一任院吏所慫慂。分付戶曹。以宴享所用床卓。使之以此用之。又以十坐加數分付云。政院事。萬萬駭然。迎勅當前。姑不嚴飭。當該承旨。爲先從重推考。卽令戶曹。勿爲措備。有隣曰。本廳適有庫舍修補之事。郞廳沈公猷。專管擧行。今則瓜限在不遠矣。工費檢察。不可付之生手。限畢役姑爲仍任。何如。上曰。依爲之。出擧條有隣曰。昨聞廚院提調言。仁政殿宴享習儀。擬於迎勅習儀日擧行。而迎勅習儀。退定於初一日。故宴享習儀。亦爲退定云矣。宴享習儀。以昨日擧行觀之。尙有生疎之歎。且迎勅習儀日。則日勢易致晩暮。仁政殿宴享習儀。以再明日別爲擧行。恐合事宜。敢此仰達矣。上曰。依爲之。出擧條命退。諸臣以次退出。
정조 8년
甲辰十一月二十五日未時。上御重熙堂。左副承旨入侍時。左副承旨李祖承。假注書洪義浩。記注官金健修。記事官尹行任。稟事閣臣徐龍輔。同爲入侍。以次進伏訖。上命右承旨入侍。賤臣承命出。與李在學偕入進伏。龍輔曰。今番龍虎榜印出時。未及詳準。其中咸從武擧人名字。有犯諱處。合有釐正之道。故敢此仰達矣。上曰。旣已刊行。不必洗補。分付該道。翻刻件則釐正。好矣。命祖承龍輔先退。仍命書成均館儒生捲堂草記批答。又命書傳敎曰。傳聞有難盡信。因捲堂草記。有査實問備之命。自政院。問于該營以啓。命退。承史以次退出。
정조 8년
甲辰十一月二十五日酉時。上御重熙堂。館伴入侍時。館伴徐有隣。左副承旨李祖承。假注書朴蓍壽。記注官金健修。記事官尹行任。以次進伏訖。上命備邊司乙未年謄錄以入。賤臣承命出持入。又命全羅道羅里舖穀簿成冊以入。仍命訓鍊大將問啓改入。賤臣承命出持入。命退。諸臣以次退出。
정조 8년
行都承旨宋載經坐。行左承旨李在學坐。右承旨趙興鎭坐直。左副承旨李祖承坐。右副承旨洪仁浩坐。同副承旨李兢淵坐直。注書二員未差。假注書洪義浩仕朴蓍壽仕直。事變假注書李德鉉仕。
정조 8년
李兢淵啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 8년
傳于李兢淵曰。禮房承旨入侍。
정조 8년
以司諫金履厚。獻納李師濂牌不進罷職傳旨。傳于趙興鎭曰。只推。
정조 8년
延接都監啓目。粘今此勅行時。道路禁雜人把守。自巡營參量事情出用。恐合事宜。上裁。何如。啓。以束伍之疲弊。豈堪把立。坡州則以別驍士出用。楊州長湍高陽。則守摠兩營屬鄕標下及牙兵中。以附近面居住人使用。計日給料。一依京軍例爲之。似無不可。以此意議于兩營將臣。仍又取考軍案。更卽草記爲良如敎。
정조 8년
趙興鎭。以迎接都監言啓曰。以軍制言之。方色旗幟神旗門旗。或立或不立。殊無意義。自都監參酌增刪。指一分付後。草記。可也事。命下矣。取考遠接使所報旗幟名色。則五方旗之只用二方。五神旗之去其一面。五門旗之除其二色。揆以軍制。實無意義。義州以後。未知如何擧行。而義州如此。他邑可知。獨於京中。不必盡用大旗幟名色。以張其數爻。而就其中略加釐正。亦無不可。門旗則黃門一雙外。紅門藍門各一雙。合四面除之。其代方旗之未備者三面。神旗之未備者一面取用。使面數別無加減。旗幟稍成方色恐合事宜。以此分付於守摠兩營。沿路之未經勅行處。亦依此擧行之意。一體知委。何如。傳曰。允。
정조 8년
趙興鎭。以備邊司言啓曰。北關交濟穀節目。依筵中定奪。撰出書入之意。敢啓。傳曰。知道。
정조 8년
李兢淵。以賑恤廳言啓曰。依下敎。濟州貢果領來人三十名處。回糧米各二斗。襦衣一領式。分給之意。敢啓。傳曰。知道。
정조 8년
李兢淵。以二所巡廳言啓曰。去夜二更五點量。犯夜人前兵使崔東岳執捉。依例移送義禁府之意。敢啓。傳曰。法典旣無堂上官執捉之文。況資憲兵使。此則移送不可。此草記勿施。